《述征诗 其四》
明代·赵进美

露下星未希，鸡鸣何草草。旅梦无端倪，征裳亦颠倒。

登岫逐落月，入林惊栖鸟。野风自萧瑟，陇霞渐缥缈。

忽觉马首横，始见龟蒙绕。孤村李花明，茆屋鹊声晓。

居人启户观，慰我万里道。山川易为远，岁月易为老。

局促风尘间，安得颜色好。

作者简介：（1619—?）明末清初山东益都人，字嶷叔，一字韫退，号清止。明崇祯十三年进士。清康熙间官至福建按察使。诗清真绝俗。有《清止阁集》。